Title: ประกาศนายทะเบียนกลาง เรื่อง มอบหมายกิจการอันอยู่ในอำนาจหน้าที่ของนายทะเบียนกลาง (ฉบับที่ 3)

ประกาศนายทะเบียนกลาง

ประกาศนายทะเบียนกลาง
เรื่อง
มอบหมายกิจการอันอยู่ในอำนาจหน้าที่ของนายทะเบียนกลาง
(ฉบับที่
๓)

ตามที่ นายทะเบียนกลางได้มีประกาศมอบหมายกิจการอันอยู่ในอำนาจหน้าที่ของนายทะเบียนกลาง
ตามประกาศลงวันที่ ๓๐ สิงหาคม พ.ศ. ๒๕๔๗ และที่แก้ไขเพิ่มเติม (ฉบับที่ ๒) ลงวันที่
๔ เมษายน ๒๕๔๘ ไว้แล้ว นั้น

โดยที่เป็นการสมควรแก้ไขเพิ่มเติมประกาศนายทะเบียนกลางทั้งสองฉบับดังกล่าว
เพื่อให้หัวหน้าฝ่ายวิชาการขนส่ง สำนักงานขนส่งจังหวัด เป็นผู้ทำการแทนนายทะเบียนกลางในส่วนที่เกี่ยวกับการประกอบการขนส่งส่วนบุคคลด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์หรือสิ่งของระหว่างจังหวัด
สำหรับผู้ได้รับใบอนุญาตประกอบการขนส่งซึ่งมีภูมิลำเนา หรือสำนักงานใหญ่อยู่ในเขตจังหวัดที่รับผิดชอบ
อันจะทำให้การปฏิบัติหน้าที่ราชการเป็นไปด้วยความสะดวก รวดเร็วและมีประสิทธิภาพมากยิ่งขึ้น
อาศัยอำนาจตามความในมาตรา ๖ แห่งพระราชบัญญัติการขนส่งทางบก พ.ศ. ๒๕๒๒ นายทะเบียนกลางมอบหมายกิจการอันอยู่ในอำนาจหน้าที่ของนายทะเบียนกลาง
ดังนี้

ข้อ ๑  ให้ยกเลิกความในข้อ ๒๖ ของประกาศนายทะเบียนกลาง
เรื่อง มอบหมายกิจการอันอยู่ในอำนาจหน้าที่ของนายทะเบียนกลาง ลงวันที่ ๓๐ สิงหาคม พ.ศ.
๒๕๔๗ ซึ่งแก้ไขเพิ่มเติมโดยประกาศนายทะเบียนกลาง เรื่อง มอบหมายกิจการอันอยู่ในอำนาจหน้าที่ของนายทะเบียนกลาง
(ฉบับที่ ๒) ลงวันที่ ๔ เมษายน ๒๕๔๘ และให้ใช้ความต่อไปนี้แทน
ข้อ ๒๖ ให้หัวหน้าฝ่ายวิชาการขนส่ง สำนักงานขนส่งจังหวัด
เป็นผู้ทำการแทนในส่วนที่เกี่ยวกับ
(๑)  การประกอบการขนส่งไม่ประจำทางด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์หรือสิ่งของระหว่างจังหวัด
สำหรับผู้ได้รับใบอนุญาตประกอบการขนส่งซึ่งมีภูมิลำเนาหรือสำนักงานใหญ่อยู่ในเขตจังหวัดที่รับผิดชอบ
ดังนี้
(ก)  การบรรจุรถ
(ข)  การเปลี่ยนรถ
(ค)  การถอนรถ
(ง)  การลดจำนวนรถตามเงื่อนไขลง ในกรณีที่มิได้นำรถมาดำเนินการทางทะเบียนภายในระยะเวลาที่กำหนด
(๒)  การประกอบการขนส่งส่วนบุคคลด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์หรือสิ่งของระหว่างจังหวัด
สำหรับผู้ได้รับใบอนุญาตประกอบการขนส่งซึ่งมีภูมิลำเนา หรือสำนักงานใหญ่อยู่ในเขตจังหวัดที่รับผิดชอบ
ดังนี้
(ก)  การออกใบอนุญาต
(ข)  การต่ออายุใบอนุญาต
(ค)  การออกใบแทนใบอนุญาต
(ง)  การกำหนดเงื่อนไขในใบอนุญาต
(จ)  การบรรจุรถ
(ฉ)  การเปลี่ยนรถ
(ช)  การถอนรถ
(ซ)  การเพิกถอนใบอนุญาต

ข้อ ๒[๑]
 ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๑๕ พฤษภาคม พ.ศ. ๒๕๔๙
ปิยะพันธ์
จัมปาสุต
นายทะเบียนกลาง

นันทนา/ผู้จัดทำ
๒๖  มิถุนายน  ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๖๐ ง/หน้า ๙๙/๒๒ มิถุนายน ๒๕๔๙